GPSC ร่วงกว่า 2% หลังกำไร Q4/62 ต่ำคาด ฟากโบรกฯยังแนะ “ซื้อ” ชี้ราคาสะท้อนปัจจับลบแล้ว
GPSC ร่วงกว่า 2% หลังกำไร Q4/62 ต่ำคาด ฟากโบรกฯยังแนะ "ซื้อ" ชี้ราคาสะท้อนปัจจับลบแล้ว
GPSC ร่วงกว่า 2% หลังกำไร Q4/62 ต่ำคาด ฟากโบรกฯยังแนะ "ซื้อ" ชี้ราคาสะท้อนปัจจับลบแล้ว
13 ก.พ. 2563

ผู้สื่อข่าวรายงานว่า ราคาหุ้น บริษัท โกลบอล เพาเวอร์ ซินเนอร์ยี่ จำกัด (มหาชน) หรือ GPSC ณ เวลา 10.59 น. อยู่ที่ระดับ 76.75 บาท ลบ 1.75 บาท หรือ 2.23% สูงสุดที่ระดับ 78.25 บาท ต่ำสุดที่ระดับ 76.25 บาท ด้วยมูลค่าการซื้อขาย 1.27 พันล้านบาท

ด้านนักวิเคราะห์ บล.ดีบีเอสฯ ระบุในบทวิเคราะห์ว่า GPSC รายงานกำไรสุทธิไตรมาส 4/62 เท่ากับ 1.14 พันล้านบาท เติบโต 136% จากช่วงเดียวกันปีก่อน และเติบโต 28% จากไตรมาสก่อน ซึ่งต่ำกว่าที่คาด 5% และต่ำกว่าที่ตลาดคาด 22% ซึ่งการเติบโตจากไตรมาสก่อนเป็นผลมาจากภาระดอกเบี้ยจ่ายลดลงหลังเพิ่มทุน, ส่วนแบ่งกำไรจากไซยะบุรีเข้ามาหนุน, ปริมาณขายให้กับลูกค้าอุตสาหกรรมเพิ่มขึ้น (หลักๆ มาจากโครงการ Central Utility Plant), ต้นทุนก๊าซและถ่านหินลดลง และมีกำไร FX 111 ล้านบาท
ขณะที่ Core Profit งวดไตรมาส 4/62 เท่ากับ 1.31 พันล้านบาท เพิ่มขึ้น 116% จากปีก่อน และเพิ่มขึ้น 2% จากไตรมาสก่อน ต่ำกว่าคาดจากการปิดซ่อมบำรุงโรงไฟฟ้า และปริมาณการผลิตไฟฟ้าโซลาร์ในญี่ปุ่นลดลงในช่วงฤดูหนาว อัตรากำไรขั้นต้นไตรมาส 4/62 อยู่ที่ 15.2% อ่อนลงจากไตรมาส 3/62 ที่ 16.3% แต่ดีขึ้นจากไตรมาส 4/61 ที่ 13.6%
อย่างไรก็ตาม คงคำแนะนำ “ซื้อ” ให้ราคาพื้นฐาน 103 บาท  ทั้งนี้ราคาหุ้นที่อ่อนลงในช่วงที่ผ่านมาได้สะท้อนผลประกอบการไตรมาส 4/62 และความกังวลเรื่องภัยแล้งที่จะกระทบการผลิตไปแล้ว และคาดว่ากำไรสุทธิปี 63 จะเติบโตได้ก้าวกระโดดจากการทำงบการเงินรวมกับ GLOW